กสิกรไทยคว้าแชมป์พนักงานสร้างรายได้สูงสุด
ข้อมูลจากธนาคารแห่งประเทศไทย (ธปท.)
21 ส.ค. 2554

ข้อมูลจากธนาคารแห่งประเทศไทย (ธปท.) 
 โดย...ทีมข่าวการเงิน 
ข้อมูลจากธนาคารแห่งประเทศไทย (ธปท.) ระบุว่า ในปี 2553 ธนาคารพาณิชย์ไทยทั้งระบบมีผลกำไรสุทธิรวมกันที่ 1.23 แสนล้านบาท เพิ่มขึ้นจากปีที่ผ่านมา 34.5% 
ขณะที่อัตราจำนวนพนักงานในระบบธนาคารพาณิชย์มีจำนวน 126,075 คน เพิ่มขึ้น 5,009 คน คิดเป็นอัตราส่วนกำไรสุทธิต่อจำนวนพนักงานอยู่ที่ 9.2 แสนบาทต่อคนต่อปี 
ทั้งนี้ ธนาคารพาณิชย์ไทยมีค่าใช้จ่ายเฉพาะที่เกี่ยวกับพนักงาน ไม่ว่าจะเป็นเรื่องของเงินเดือน ค่าจ้าง สวัสดิการต่างๆ รวมเป็นเงิน 2.48 หมื่นล้านบาท หรือมีค่าใช้จ่ายเกี่ยวกับพนักงานเฉลี่ยที่ 7.4 แสนบาทต่อคนต่อปี 




นั่นหมายความว่า ในปัจจุบันพนักงานของธนาคารพาณิชย์ 1 คน จะมีการสร้างผลกำไรตอบแทนให้ธนาคารอย่างต่ำเฉียดๆ 2 แสนบาทต่อปี 
และหากเปรียบเทียบเป็นอัตราส่วน หมายความว่า พนักงาน 1 คน สร้างมูลค่าเพิ่มให้กับการทำงานต่อธนาคารถึง 27% ซึ่งถือว่ามีประสิทธิภาพมากเมื่อเทียบกับสาขาธุรกิจอื่นๆ
ธนาคารพาณิชย์หลายแห่งไล่บี้พนักงานให้สร้างผลงาน ด้วยการตั้งเป้าว่าแต่ละสาขาจะต้องทำยอดประกันชีวิต ประกันภัย เงินฝาก สินเชื่อ หรือบัตรเครดิตแห่งละเท่าไหร่ ก่อนจะนำไปสู่เป้าหมายรายบุคคลที่พนักงานสาขาจะต้องแข่งขันกันทำยอดให้ได้ หากทำไม่ได้จะมีผลต่อเงินเดือนและโบนัสปลายปี
โดยจากการสำรวจข้อมูล พบว่าธนาคาร กสิกรไทยมีรายได้รวมในปี 2553 ที่ 1.2 แสนล้านบาท แบ่งเป็นรายได้จากดอกเบี้ยและเงินปันผล 6.27 หมื่นล้านบาท และรายได้ที่มิใช่ดอกเบี้ย 5.79 หมื่นล้านบาท จากจำนวนพนักงาน 1.56 หมื่นคน เฉลี่ยแล้วพนักงานของธนาคารสามารถสร้างรายได้ที่ 7.6 ล้านบาทต่อคน สูงสุดเป็นอันดับ 1 
สมเกียรติ ศิริชาติไชย รองกรรมการผู้จัดการอาวุโสและผู้ประสานงานภูมิ ธนาคารกสิกรไทย กล่าวว่า ปัจจุบันค่าใช้จ่ายด้านพนักงานของธนาคารจัดว่าอยู่ในระดับที่ค่อนข้างสูงเมื่อเปรียบเทียบกับคู่แข่งในระบบ 
อย่างไรก็ตาม ค่าใช้จ่ายที่สูงนั้นสอดคล้องกับผลกำไรที่เติบโตขึ้นด้วยเช่นกัน ดังนั้นธนาคารจึงยังไม่มีแผนที่จะลดค่าใช้จ่ายในส่วนที่เกี่ยวกับพนักงาน
“ธนาคารมองว่าการลงทุนด้านค่าตอบแทนพนักงานเป็นการลงทุนในระยะยาว เนื่องจากพนักงานถือเป็นฟันเฟืองสำคัญขององค์กร หากไม่จ่ายค่าตอบแทนที่เหมาะสม คนเก่งๆ จะไม่อยู่กับเรา โดยในปีนี้ธนาคารเองก็มีแผนรับพนักงานเพิ่มอีก 3,000 คน เพื่อรองรับการเติบโตของธุรกิจ” สมเกียรติ กล่าว
รองลงมาเป็นธนาคารกรุงศรีอยุธยา ที่มีอัตราการสร้างรายได้ของพนักงานอยู่ที่ 7.03 ล้านบาทต่อคน โดยในปีที่ผ่านมาธนาคารมีรายได้รวม 6.8 หมื่นล้านบาท จากจำนวนพนักงาน 9,676 คน 
อันดับ 3 ธนาคารกรุงเทพ แม้จะเป็นธนาคารยักษ์ใหญ่อันดับ 1 ของประเทศไทย แต่เมื่อมองดูอัตราการสร้างรายได้ของพนักงานอยู่ที่ 4.76 ล้านบาทต่อคน จากจำนวนพนักงานทั้งหมด 1.8 หมื่นคน 
อันดับ 4 ธนาคารกรุงไทย มีอัตราการสร้างรายได้ของพนักงานอยู่ที่ 4.33 ล้านบาทต่อคน
อันดับ 5 ธนาคารไทยพาณิชย์ ซึ่งถือเป็นธนาคารที่มีฐานลูกค้าอยู่ในอันดับต้นๆ เช่นเดียวกัน แต่เมื่อเทียบแล้วมีอัตราการสร้างรายได้ของพนักงานอยู่ที่ 4.26 ล้านบาทต่อคน 
โดยในปีนี้ธนาคารไทยพาณิชย์ได้โหมสร้างรายได้ด้วยการซื้อหุ้นทั้งหมดของบริษัทนิวยอร์คไลฟ์ไทยพาณิชย์ประกันชีวิต จากพันธมิตรหลักคือบริษัท นิวยอร์คไลฟ์ ในสหรัฐ ทำให้เชื่อว่าอัตราผลตอบแทนต่อพนักงานจะเพิ่มสูงขึ้นในปีนี้ เนื่องจากมูลค่าของธุรกิจประกันที่จะเข้ามามหาศาล
อันดับ 6 ธนาคารทหารไทย หรือทีเอ็มบี มีอัตราการสร้างรายได้ของพนักงานที่ 3.75 ล้านบาทต่อคน 
บุญทักษ์ หวังเจริญ กรรมการผู้จัดการใหญ่ ธนาคารทหารไทย กล่าวว่า ความสามารถในการสร้างรายได้ของพนักงานธนาคารในปีที่ผ่านมาปรับตัวดีขึ้นอย่างเห็นได้ชัด 
นอกจากนี้ ค่าใช้จ่ายเกี่ยวกับพนักงานยังปรับตัวลดลงถึง 10.4% จาก 6,500 ล้านบาท เหลือเพียง 5,800 ล้านบาท 
สำหรับในปีนี้ธนาคารมีแผนจะเพิ่มประสิทธิภาพพนักงานให้ดียิ่งขึ้น และลดค่าใช้จ่ายให้ต่ำลงอีก
โดยธนาคารทหารไทยเพิ่งจ่ายปันผลให้แก่ผู้ถือหุ้นครั้งแรกในรอบสิบปีที่ผ่านมา พร้อมมีการปรับค่าตอบแทนและจ่ายโบนัสให้พนักงาน
อันดับ 7 ธนาคารทิสโก้ ซึ่งเป็นธนาคารน้องใหม่ มีอัตราการสร้างรายได้ของพนักงานอยู่ที่ 2.95 ล้านบาทต่อคน
อันดับ 8 ธนาคารเกียรตินาคิน มีอัตราการสร้างรายได้ของพนักงานอยู่ที่ 2.91 ล้านบาทต่อคน 
โดยธนาคารทิสโก้และเกียรตินาคิน รายได้ส่วนใหญ่น่าจะมาจากสินเชื่อธุรกิจเช่าซื้อ ซึ่งทั้งสองธนาคารมีความเชี่ยวชาญเป็นพิเศษ 
และอันดับ 9 ธนาคารซีไอเอ็มบี ไทย มีอัตราการสร้างรายได้ของพนักงานอยู่ที่ 2.4 ล้านบาทต่อคน โดยสาเหตุที่ผลตอบแทนยังต่ำเนื่องจากธนาคารซีไอเอ็มบี ไทย เป็นธนาคารไซส์เล็ก และเพิ่งผ่านการรีแบรนด์มาเมื่อปีก่อน จึงเชื่อว่าหลังจากนี้ยอดขยายสินเชื่อและรายได้จากค่าธรรมเนียมต่างๆจะมากขึ้นเป็นลำดับ
ทั้งนี้ ต้องยอมรับว่าตัวเลขการคำนวณค่าใช้จ่ายพนักงานต่ออัตราการสร้างรายได้ของธนาคารพาณิชย์ยังไม่ละเอียดนัก จึงเป็นเพียงตัวสะท้อนได้แค่เบื้องต้นเท่านั้น
เนื่องจากขณะนี้ธนาคารพาณิชย์มีการแข่งขันกันทั้งทางด้านธุรกรรมทางอินเทอร์เน็ต รวมถึงการขายผ่านตัวแทนต่างๆ ไม่ใช่แค่การสร้างรายได้โดยตรงผ่านพนักงานสาขาเท่านั้น
แต่อย่างน้อยตัวเลขเหล่านี้ก็สะท้อนให้ธนาคารที่ยังมีอัตราผลตอบแทนของพนักงานที่ต่ำ ต้องแอ็กทีฟทั้งเรื่องของการสร้างความรู้ให้กับพนักงาน พร้อมทั้งการดูแลเอาใจใส่ลูกค้า เพื่อสู้กับคู่แข่งในตลาดที่นับวันจะรุกคืบมากขึ้น